અમદાવાદ: રાજ્યમાં મેલેરિયા નાબૂદીના સંકલ્પ સાથે સરકાર ફીવર હેલ્પલાઈન શરૂ કરવા જઇ રહી છે. અમદાવાદ સહિત રાજ્યભરમાં ૧૦૪ નંબરથી શરૂ થનારી આ ફીવર હેલ્પલાઈન મુખ્યપ્રધાનના હોમ ટાઉન રાજકોટથી ૭મીએ લોન્ચ કરવામાં આવશે. ૭મીથી અમદાવાદ સહિત રાજ્યના તમામ જિલ્લાઓમાં હેલ્પલાઇન અમલી થશે. કોઇ વ્યકિત તાવની બીમારીમાં પટકાઇ હોય તો તેને ઘેર બેઠાં જ નિદાન કે સારવાર થઇ શકે તે પ્રકારની રાજ્ય સરકારની આ હેલ્પલાઇન છે. ખાસ કરીને રાજ્યને મેલેરિયા મુકત કરવાના આશયથી ફીવર હેલ્પલાઈન શરૂ કરાઇ છે. ૭મીએ પ્રથમ તબક્કે અમદાવાદ શહેરની પ૦ જેટલી ઝૂંપડપટ્ટીને મેલેરિયા મુકત બનાવવામાં આવશે. ત્યાર બાદ તબક્કાવાર અન્ય વિસ્તારોમાં મેલેરિયા વિરોધી ઝુંબેશના આરોગ્યલક્ષી પગલાં લેવાશે.